VEGA præsenterer

**Fortryllende amiina fra Island præsenterer nyt materiale i VEGA***Det islandske multi-instrumentale orkester, amiina, gæster VEGA i forbindelse med vores 20-års jubilæum, hvor de bl.a. skal akkompagnere Rhye. Få dage efter får vi igen fornøjelsen af at høre det anmelderroste band, når de præsenterer musik fra deres nye album inspireret af filmen Fantomas II i Lille VEGA mandag den 3. oktober.*

Bag orkestret står de fem musikere Hildur Ársælsdóttir, Maria Huld Markan Sigfúsdóttir, Sólrún Sumarliðadóttir, Magnús T. Eliassen og Guðmundur Vignir Karlsson.

De er klassisk og rytmisk uddannede musikere og begyndte tidligt at eksperimentere med elektroniske lyde, alternativ instrumentering og performative udtryk. I 1999 optrådte de for første gang med landsfællerne i Sigur Rós, og det populære samarbejde fortsatte de kommende 10 år.

 **Anerkendte i film - og teaterverdenen**

I 2007 udkom deres første studiealbum, *Kurr,* der høstede roser i både hjemlandet og hos amerikanske anmeldere. Siden har de komponeret både scores til film - og teatermusik.

I anledning af 100-års jubilæet for kultfilmen, *Fantômas,* bad den franske musiker, Yann Tiersen, og Gaumont Films de populære islandske musikere om at lave et filmscore. Ved koncerten i Lille VEGA vil Amiina præsentere musikken fra projektet, som er basis for deres kommende album.

Kvartettens tryllebindende musikunivers kommer af en slags indre nødvendighed, fortæller de i et interview med The Line of the Best Fit. *“Making music is something we have to do, and the urge comes from within to produce music and feelings – to try to reach out to someone, and keep doing it even if no-one’s listening!”*

 **Fakta om koncerten:**Amiina (ISL)

Mandag den 3. oktober 2016 kl. 20.00

Lille VEGA, Enghavevej 40, 1674 København V

Billetpris 150 kr. + gebyr

[Læs mere om koncerten og køb billet her](http://vega.dk/event/amiina-22851)